
2022 елда Татарстаннан 31 049 бала савыктыру лагерьларына бушлай юлламалар алган. 2022 елда республика бюджеты акчалары хисабына 42 692 бушлай юллама бирелер дип көтелә. Бу максатларга 355,4 млн. сумнан артык акча каралган. Бу хакта бүген ТР Министрлар Кабинетында узган брифингта ТР яшьләр эшләре министры Тимур Сөләйманов хәбәр итте.

Брифинг республиканың барлык муниципаль районнары белән видеоконференцэлемтә режимында узды һәм Татарстанда балалар һәм яшьләр өчен җәйге савыктыру ялын оештыру темасына багышланган иде.

ТР яшьләр эшләре министры Тимур Сөләйманов хәбәр иткәнчә, тормышлары авыр булган балаларга – 7 568 бушлай юллама, ятим балаларга шәһәр яны лагерьларына – 1 254 юллама, аз керемле һәм аз тәэмин ителгән гаиләләрдән булган балаларга – 3 326, дәвалану һәм реабилитация өчен санатор-курорт оешмаларына 2 880 юллама билгеләнгән.

Тимур Сөләйманов лагерьларда шулай ук мөмкинлекләре чикле 487 бала ял итте, дип өстәде. «Моннан тыш, Татарстан Президенты йөкләмәсе буенча, инвалид балалар өчен аларны озата йөрүчеләр өчен өстәмә рәвештә 300 кешене финанслау бүлеп бирелгән», – дип ассызыклады ул.

Быел җәйге савыктыру кампаниясен финанслау 1,8 млрд. сум тәшкил иткән, шуның 1,6 млрд. сумы – республика бюджетыннан, 6,8 млн. сумы – муниципаль бюджетлардан. Моннан тыш, предприятие һәм оешма, шулай ук ата-аналар акчалары файдаланылган.

Татарстанда җәйге каникуллар вакытында савыктыру лагерьларында 154 меңнән артык бала һәм яшүсмер ял иткән, бу хакта элегрәк республика массакүләм мәгълүмат чаралары хәбәр иткән иде инде.

Татарстанда балаларны савыктыру лагерьларын саклауга өстәмә рәвештә 30 млн. сум бүлеп бирелгән. Акчалар хосусый сак предприятиеләре хезмәтләренә юнәлтелгән, дип хәбәр итте республика яшьләр эшләре министры Тимур Сөләйманов брифингта.

«Балаларның ялда комплекслы иминлеген тәэмин итү безнең өчен һәрвакыт мөһим. Бу шул исәптән янгын куркынычсызлыгына, хезмәткәрләрне медицина тикшерүен оештыруга, лагерьларда балаларны медицина белән тәэмин итүгә кагыла», – дип белдерде спикер.

Тимур Сөләйманов сүзләренә караганда, быел республиканың балалар лагерьларында 106 табиб һәм урта медицина персоналының 1 346 вәкиле эшләгән. Җәйге чорда сәламәтләндерү учреждениеләрендә авыручылар саны бер мең ял иткән балага дүрт кеше тәшкил иткән. Аларда, нигездә, сулыш алу органнары авырулары теркәлгән, дип искәртте министр.

«Кулланучылар хокукларын яклау һәм кеше иминлеге өлкәсендә күзәтчелек федераль хезмәте мәгълүматлары буенча, җәйге савыктыру кампаниясе йомгаклары буенча тулы савыктыру нәтиҗәлелеге – 98,8%, аз сизелгәне – 1,2%, савыктыру нәтиҗәлелеге булмау – ноль», – дип билгеләп үтте спикер.

Тимур Сөләйманов июнь аеннан Роспотребнадзорның Татарстан буенча идарәсе хезмәткәрләре 126 балаларны савыктыру лагеренда тикшерү үткәргәннәр, дип өстәде. «Төрле хокук бозулар ачыкланды, ләкин күпчелек очракта алар тикшерү көнендә кичекмәстән хәл ителде», – дип ассызыклады ул.

ТР яшьләр эшләре министры лагерьларны ябуны таләп итүче закон бозулар ачыкланмады дип ышандырды. «Тулаем алганда, җәйге савыктыру кампаниясе нәтиҗәләре буенча массакүләм азык белән агулану һәм йогышлы авырулар теркәлмәде», - дип тәмамлады ул.

Россиядә балалар лагерьларын реновацияләү программасын булдыру өстендә эш алып барыла. Аны эшләүчеләр җәйге сәламәтләндерү учреждениеләрен проектлау һәм төзү буенча Татарстан тәҗрибәсенә таяна, дип хәбәр итте Тимур Сөләйманов брифингта.

«ТР Президенты Рөстәм Миңнеханов идеясе белән башланган «Балаларга – җәй» лагерьларын реновацияләү программасы ярдәмендә Татарстанның балалар ял итү инфраструктурасы Россиядә алдынгы дип санала», – дип билгеләп үтте спикер.

Республика программасы буенча 2019 елдан 2021 елга кадәр 26 балаларны савыктыру лагеренда 3,3 млрд. сумлык ремонт үткәрелгән. Быелгы программага 22 лагерь кертелгән, шул исәптән 12 учреждение буенча проект эшләре бара, ә 10 лагерьда төзелеш – монтаж эшләре бара. Быел лагерьларны реновацияләүгә 1 млрд. сум бүлеп бирелгән, дип сөйләде министр.

«Программаны гамәлгә ашыруның өч елында ремонт эшләреннән соң үткәрү сәләте 744 кешегә артты – сменага 4115 бала. Ягъни реновация балаларның күбесен җәйге ял белән тәэмин итәргә мөмкинлек бирә», - дип ассызыклады ул.

Тимур Сөләйманов шулай ук балалар һәм яшьләрнең ял итү һәм сәламәтләндерү учреждениеләренә кадәр килү юлларын ремонтлау программасын тормышка ашыру дәвам итүен билгеләп үтте. Ел саен юлларны төзекләндерүгә лагерьларга 250 млн. сум акча бүлеп бирелә. Быел 1,4 километр озынлыктагы яңа юл Бөгелмә районының «Салют» лагерена барып җиткән. «Якын арада дүрт башка лагерьга юлларны төзекләндерү эшләре тәмамланачак», - диде министр.

Кэшбэк программасы буенча балалар лагерьларына алынган юлламалар өчен Татарстан ата-аналарына 500 млн. сумга якын акча кайтарылган. «Балалар кэшбэгы программасы буенча лагерьларга юлламаларга ихтыяҗ динамикасы быел узган елгы күрсәткечләрдән ике тапкыр артып киткән. Июнь башына юлламаларның 80%ы сатып алынган иде инде», - дип сөйләде Тимур Сөләйманов.

Ул аныклап үткәнчә, туроператорлар мәгълүматлары буенча, кэшбэк программасы буенча сатып алынган юлламаларның саны 87 359 мөмкин булган юлламаларның 51 меңнән артып киткән.

Балаларның ял итү системасына тиңдәшсез ярдәм итү чарасы – түләүле юллама бәясенең 50%ын кире кайтару – Россиядә икенче ел рәттән гамәлдә. Быел программа 1 апрельдә старт алды, дип билгеләп үтте министр.

Программаны тормышка ашыруда республиканың өч туроператоры, шулай ук 124 ял оешмасы, шул исәптән 50 меңнән артык баланы үз эченә алган 113 стационар лагерь һәм меңнән артык кеше өчен 11 палатка лагере катнашкан.
Татарстанда балалар лагерьлары өчен ЧОПларга өстәмә рәвештә 30 млн сумга якын акча бүлеп биргәннәр